text: Una nova vàlvula pulmonar per cateterisme al cor d'un infant de només 16 kg | Vall d'Hebron Barcelona Hospital Campus
  Inici | Noticies | Una nova vàlvula pulmonar per cateterisme al cor d'un infant de només 16 kg
  Una nova vàlvula pulmonar per cateterisme al cor d'un infant de només 16 kg
  Es tracta del pacient de menys pes intervingut al món amb aquesta nova vàlvula pulmonar (Edwards Pulmonics®). Aquesta nova tècnica permetrà ajudar pacients amb cardiopaties congènites que tinguin un mal funcionament de la vàlvula pulmonar. Vall d'Hebron lidera la seva utilització a l'Estat.
  Cardiòlegs pediàtrics de l'Hospital Maternoinfantil Vall d'Hebron van intervenir el passat mes d'agost un nen de 7 anys i de només 16 quilos de pes per canviar-li la vàlvula pulmonar del seu cor per mitjà d'un cateterisme cardíac. L'equip de metges del Servei de Cirurgia Cardíaca i Cardiologia Pediàtrica de Vall d'Hebron, després de valorar de forma exhaustiva l'anatomia del cor del nen, van poder substituir-li la seva vàlvula pulmonar, utilitzant una nova vàlvula artificial dissenyada per a adults, però que encaixava a la perfecció amb la lesió del petit. Es tracta del pacient de menys pes intervingut al món amb aquesta nova tècnica.
  El nen patia una cardiopatia congènita anomenada Tetralogia de Fallot, que consisteix en un escàs desenvolupament de la vàlvula i l'arteria que porten la sang del seu cor cap als pulmons, juntament amb una comunicació entre els dos ventricles que provocava que li faltés oxigen. L'equip de Cirurgia Cardíaca Pediàtrica de l'Hospital Universitari Vall d'Hebron, actualment liderat pel Dr. Raúl Abella, va operar-lo en dues ocasions a cor obert, als 9 i als 21 mesos de vida, reparant-li així els defectes del cor amb èxit.
  A pesar de tots els esforços, la vàlvula pulmonar del petit va seguir deteriorant-se a mesura que el nen creixia, fet que li provocava una insuficiència cardíaca severa. Davant d'aquesta situació, a l'edat de 7 anys, l'equip mèdic va optar per sotmetre'l a una intervenció innovadora i pionera, la substitució de la vàlvula pulmonar del nen sense recórrer de nou a una intervenció a cor obert.
  La intervenció, que va tenir lloc el passat mes d'agost, va ser realitzada pel Dr. Pedro Betrián, responsable de la Unitat d'Hemodinàmica Pediàtrica, del Servei de Cardiologia Pediàtrica, juntament amb el Dr. Gerard Martí, responsable de la Unitat d'Hemodinàmica dels pacients adults amb cardiopaties congènites del Servei de Cardiologia l'Hospital. El pacient va ser donat d'alta al cap de poques hores i 6 mesos després, el petit s'ha recuperat molt bé i torna a fer vida normal.
  El fet innovador d'aquest nou procediment, segons explica el Dr. Betrián, consisteix en la utilització d'aquesta vàlvula Edwards Pulmonics®, que ja s'utilitza des del 2008 a Vall d'Hebron en pacients adults per al tractament de lesions aòrtiques, però que no s'havia utilitzat mai en un nen tan petit amb Tetralogia de Fallot.
  Tot i que ja fa anys que les vàlvules d'aorta es fan servir en cateterismes de vàlvula pulmonar, aquest ha estat el primer cop que es fa servir en un pacient de tan poc pes. El Dr. Betrián destaca que "els avenços tecnològics permeten als hemodinamistes pediàtrics resoldre per cateterisme molts problemes que abans feien necessària una cirurgia a cor obert, i que ara es poden fer de manera menys invasiva i amb una recuperació de poques hores".
  Segons comenta el Dr. Ferran Rosés, cap de Cardiologia Pediàtrica, "aquesta nova intervenció, pionera al món, amplia el ventall d'opcions de tractament per als nens que pateixen malalties cardíaques i consolida l'Hospital Universitari Vall d'Hebron com a centre líder en el diagnòstic i el tractament dels nens amb cardiopaties congènites gràcies als seus projectes basats en l'excel·lència, la recerca i la innovació". El programa de recanvi valvular pulmonar per cateterisme de l'Hospital es va posar en marxa l'any 2007, i des de llavors ha tractat a nombrosos pacients.